Document ID: 32008D0694

KOMISJONI OTSUS,
18. august 2008,
milles käsitletakse ühenduse rahalist toetust aastaks 2008 loomade vedu hõlmavale uuringule
(2008/694/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artiklit 17,
ning arvestades järgmist:
(1)
Otsuses 90/424/EMÜ on sätestatud kord, millega reguleeritakse ühenduse rahalist toetust veterinaariaalastele erimeetmetele.
(2)
Eelkõige võib ühendus teha vajalikke uuringuid ühenduse veterinaariaalaste õigusaktide väljatöötamiseks loomakaitse valdkonnas.
(3)
Loomade tervishoiu, loomakaitse ja toiduohutuse valdkondi hõlmavad uuringud, mõju hindamised ja muud liiki hindamised toetavad samuti loomade kaitset ja heaolu käsitlevas ühenduse tegevuskavas 2006.-2010. aastaks (2) kindlaksmääratud meetmeid.
(4)
Kõnealuses tegevuskavas määrati kindlaks mitmed meetmed, eelkõige praeguste miinimumstandardite ajakohastamine loomade kaitse ja heaolu valdkonnas ning loomade heaolu normeeritud näitajate kehtestamine. Loomade transpordi suhtes on teadlastest ekspertide nõuanded osutanud, et on vaja uusi eeskirju veo kestuse ja loomade laadimistiheduse kohta.
(5)
On vaja teha uuring mõju hindamiseks, eelkõige selleks, et hinnata mõju loomade heaolule ja tervisele, rahvatervisele ning majanduslikku, sotsiaalset, keskkonnaalast ja halduslikku mõju, mis tuleneb 22. detsembri 2004. aasta määruse (EÜ) nr 1/2005 (mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97) (3) muutmisest seoses veo kestuse ja ruuminõuetega.
(6)
Seepärast on asjakohane, et ühendus rahastab 2008. aastal uuringut, mille eesmärk on hinnata erinevaid poliitikavalikuid, mis on seotud veetavate loomade veo kestuse ja ruuminõuete valdkonnas kindlaksmääratud stsenaariumidega, ning hinnata nende valikute mõju kõnealuste loomade heaolule ja tervisele, rahvatervisele ning majanduslikku, sotsiaalset, keskkonnaalast ja halduslikku mõju. Meetme rahastamiseks eraldatav maksimaalne summa tuleb kindlaks määrata.
(7)
Meede viiakse ellu teenuslepingu abil vastavalt hankemenetlusele, mida kohaldatakse nõukogu 25. juuni 2002. aasta määruse (EÜ, Euratom) nr 1605/2002 (mis käsitleb Euroopa ühenduste üldeelarve suhtes kohaldatavat finantsmäärust) (4) artikli 91 lõike 1 punktis d sätestatud läbirääkimistega menetluse puhul, ning vastavalt komisjoni 23. detsembri 2002. aasta määruse (EÜ, Euratom) nr 2342/2002 (millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad) (5) artiklile 126 ja artikli 129 lõikele 1.
(8)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
Käesolevaga kiidetakse heaks ühenduse rahaline toetus kuni 58 000 eurot loomade veo kestust ja ruuminõudeid käsitleva uuringu läbiviimiseks.
Artikkel 2
Artiklis 1 nimetatud toetuse andmist reguleeritakse riigihanke eeskirjadega ja toetus antakse läbirääkimistega menetluse alusel kooskõlas nõukogu määruse (EÜ, Euratom) nr 1605/2002 artikli 91 lõike 1 punktiga d.
Artikliga 1 ettenähtud ühenduse rahaline toetus eraldatakse Euroopa Ühenduste 2008. aasta eelarve realt 17 04 02 01.
Brüssel, 18. august 2008

Labels: 20
7
8
6
15